In nomine Domini nostri Jhesu Christi, ego Walterius de Tilio concessi Deo, et Sancto Petro Cluniacensi, pro redemptione anime mee et parentum meorum, villam alodum meum de Santiaco, cum eo loco et sede ubi michi stagnum et molendinum facere decreveram, a monachis Cluniacensibus jure perpetuo possidendum, et quocumque modo voluerint et potuerint edificandum, laudante Aremburge, uxore mea, et filio meo Milone; laudantibus etiam et testimonium ferentibus huic donationi capellano meo Berardo et Hugone de Dornai et serviente meo Warino. Hæc donatio facta est Cluniaci, in capitulo fratrum anno Dominice incarnationis Mº. Cº. XIIº.